b'\n_START_ARTICLE_\nRuklos Jono Stanislausko pagrindin\xc4\x97 mokykla\n_START_SECTION_\nIstorija\n_START_PARAGRAPH_\n1946\xc2\xa0m. Ruklos kaime atidaryta pradin\xc4\x97 mokykla. Jai vadovavo Jonas Stanislauskas. Mokykloje veik\xc4\x97 keturi skyriai. 1948\xc2\xa0m. mokykloje mok\xc4\x97si 21 mokinys. 1952\xc2\xa0m. Ruklos pradin\xc4\x97 mokykla performuota \xc4\xaf septynmet\xc4\x99. Vadovauti lieka J. Stanislauskas._NEWLINE_Nuo 1954\xc2\xa0m. Ruklos septynmet\xc4\x99 mokykl\xc4\x85 pagal gyvenamosios vietos pavadinim\xc4\x85 imta vadinti Padaig\xc5\xb3 septynmete mokykla. Jos direktoriumi paskirtas J. Stanislauskas, kuris vadovavo ir aplinkini\xc5\xb3 kaim\xc5\xb3 pradin\xc4\x97ms mokykloms._NEWLINE_D\xc4\x97l mokini\xc5\xb3 skai\xc4\x8diaus suma\xc5\xbe\xc4\x97jimo 1955\xc2\xa0m. mokykla v\xc4\x97l tapo pradine. \xc5\xa0ios mokyklos direktoriumi J. Stanislauskas dirbo iki 1970\xc2\xa0m. rugs\xc4\x97jo 1 d., u\xc5\xbedarius \xc5\xa1i\xc4\x85 mokykl\xc4\x85, jis paskirtas Ilgabrad\xc5\xb3 a\xc5\xa1tuonmet\xc4\x97s mokyklos mokytoju. J. Stanislauskas ne kart\xc4\x85 buvo apdovanotas LSSR \xc5\xa1vietimo ministerijos ir Jonavos rajono \xc5\xa1vietimo skyriaus pagyrimo ir pad\xc4\x97kos ra\xc5\xa1tais, atminimo \xc5\xbeenkleliais. Ruklos bei kaimynini\xc5\xb3 kaim\xc5\xb3 mokiniai nuo t\xc5\xb3 met\xc5\xb3 tur\xc4\x97jo lankyti Skaruli\xc5\xb3 a\xc5\xa1tuonmet\xc4\x99 mokykl\xc4\x85._NEWLINE_Sovietme\xc4\x8diu \xc5\xa1alia Ruklos kaimo i\xc5\xa1augo karinis Ruklos miestelis. 1961\xc2\xa0m. buvo \xc4\xafkurta mokykla \xc5\xa1io miestelio mokiniams. Ji veik\xc4\x97 kaip Skaruli\xc5\xb3 a\xc5\xa1tuonmet\xc4\x97s mokyklos filialas. 1963\xc2\xa0m. reorganizuota \xc4\xaf savaranki\xc5\xa1k\xc4\x85 Ruklos a\xc5\xa1tuonmet\xc4\x99 mokykl\xc4\x85. Joje mok\xc4\x97si 50 mokini\xc5\xb3. Pastatas stov\xc4\x97jo karinio miestelio teritorijoje. \xc5\xa0ioje mokykloje buvo d\xc4\x97stoma rus\xc5\xb3 kalba. Mokini\xc5\xb3 skai\xc4\x8dius augo, tod\xc4\x97l 1968\xc2\xa0m. pastatyta nauja mokykla, kainavusi 450 t\xc5\xabkst. rubli\xc5\xb3. 1978\xc2\xa0m. nuolat augant mokini\xc5\xb3 skai\xc4\x8diui, karinio miestelio pl\xc4\x97tros, pastatytas mokyklos priestatas, \xc4\xafrengta sporto sal\xc4\x97, erdvi valgykla, nauji kabinetai. 1987\xc2\xa0m. \xc5\xa1alia miestelio, vaizdingoje vietoje, i\xc5\xa1dygo naujas mokyklos pastatas. Mokini\xc5\xb3 skai\xc4\x8dius i\xc5\xa1augo iki 877._NEWLINE_1993\xc2\xa0m. i\xc5\xa1vedus i\xc5\xa1 Lietuvos SSRS kariuomen\xc4\x99, Ruklos miestelyje prad\xc4\x97jo kurtis civiliai gyventojai. Ruklos mokykloje buvo atidarytos lietuvi\xc5\xa1kos klas\xc4\x97s. 1993/1994\xc2\xa0m.m. mokykloje buvo 7 lietuvi\xc5\xa1k\xc5\xb3 ir 9 rusi\xc5\xa1k\xc5\xb3 klasi\xc5\xb3 komplektai. Rusakalbiams moksleiviams buvo sudarytos s\xc4\x85lygos saugoti savo tauti\xc5\xa1kum\xc4\x85, papro\xc4\x8dius. Kasmet augo lietuvi\xc5\xb3 mokini\xc5\xb3 skai\xc4\x8dius, buvo formuojamos naujos lietuvi\xc5\xa1kos klas\xc4\x97s. 1997\xc2\xa0m. Ruklos vidurin\xc4\x97je mokykloje nebeliko rusi\xc5\xa1k\xc5\xb3 klasi\xc5\xb3. 2005\xc2\xa0m. baland\xc5\xbeio 28 d. Jonavos rajono savivaldyb\xc4\x97s taryba nusprend\xc4\x97 suteikti Ruklos vidurinei mokyklai Jono Stanislausko vard\xc4\x85 ir j\xc4\x85 pavadinti Jonavos r. Ruklos Jono Stanislausko vidurine mokykla. 2008\xc2\xa0m. rugs\xc4\x97jo 1 d. Ruklos Jono Stanislausko vidurin\xc4\x97 mokykla reorganizuota \xc4\xaf pagrindin\xc4\x99 mokykl\xc4\x85.'